Tallinn

**Tallinn** (tidligere også **Reval**, gammelsvensk: *Lindanäs*, gammeldansk: *Lyndanisse*) er hovedstaden og den største havnebyen i Estland. Byen har  innbyggere (1. januar 2019) og ligger helt nord på den baltiske halvøy,  sør for Helsingfors. Den ble erobret av danskene i 1219 og solgt til Den tyske orden i 1346. Byen ble erobret av svenskene under Livlandskrigen i 1561 og var under svensk kontroll til svenskene tapte sine besittelser i Baltikum til Russland i 1710 under den store nordiske krig. Den var hovedstad i det selvstendige Estland fra 1918 frem til den sovjetiske okkupasjonen under og etter andre verdenskrig og ble hovedstad på ny etter Estlands selvstendighet i 1991. Byen har norsk ambassade.

Tallinn er en av Nord-Europas best bevarte middelalderbyer. Byens gamleby, *Vanalinn*, ble oppført på UNESCOs verdensarvliste i 1997. I 2011 var Tallinn europeisk kulturhovedstad.

## Bakgrunn for navnet (etymologi)
Bakgrunn for navnet «Tallinn(a)» kommer med sikkerhet fra estisk språk, men ordets opprinnelige betydning er omdiskutert. Den mest brukte forklaringen er at ordet stammer fra *Taani-linn(a)*, som på estisk betyr «Danskebyen». Men ordet kan også komme av *tali-linna* («Vinterbyen») eller *talu-linna* («Husbyen»).

Endelsen *-linna* (*-burg* på tysk og *-grad* på slavisk) betydde opprinnelig borg, men er i dag brukt som endelse på bynavn.

**Tallinna** erstattet det tidligere offisielle tyske navnet *Reval* i 1918, da Estland oppnådde selvstendighet fra Russland. I begynnelsen av 1920-årene ble byens navn endret fra Tallinna til Tallinn. På finsk heter byen fortsatt Tallinna, og a-en vises også når ordet bøyes i kasus, for eksempel er *i Tallinn* på estisk *Tallinnas*.

### Historiske navn
Det tyske og svenske navnet Reval (latin: *Revalia*, gammelsvensk: *Räffle*) oppstod på 1200-tallet, avledet av det estiske fylkesnavnet *Rävala*. Andre kjente historiske navn på Tallinn er *Lindanise* (se slaget ved Lyndanisse), *Lyndanisse* på dansk, *Lindanäs* på svensk, *Kesoniemi* på finsk og *Kolyvan* (Колывань) og *Ledenets* på gammelt østslavisk.

### Legenden bak navnet Reval

Ett av forsvarstårnene i bymuren som går rundt Tallinns gamleby heter *Kiek in de Kök* (lavtysk for *En titt inn på kjøkkenet*). På veggen til dette tårnet er det en skulptur som skildrer en hjortejakt på Toompea (Domberg), og ifølge legenden var det denne hjortejakten som ga Reval sitt navn.

Den danske kong Valdemar II var på hjortejakt på Toompea, hvor han fikk øye på en kronhjort. Kongen likte dyret og beordret at det skulle fanges levende. Uheldigvis for kongen stakk hjorten av og ramlet ned fra en klippe og brakk nakken. På tysk betyr Reh-fall *Hjortefall*. Navnet Reval er ifølge legenden avledet av Reh-fall. 

Hjortefall-teorien bestrides av mange historikere, som mener Revel kommer fra det gamle estiske fylket Revalia. I tillegg er navnet Reval belagt i flere skriftlige kilder fra før den danske kongens første besøk i Estland i 1219.

## Historie
Sørkysten av Finskebukta antas å ha blitt befolket av stammer som snakket Østersjøfinsk omkring 2. årtusen f.Kr.

I 1154 var Tallinn angitt på et verdenskart som ble tegnet av den arabiske kartografen al-Idrisi på oppdrag fra kong Roger II av Sicilia.

### Slaget ved Lyndanisse og påfølgende dansk styre

Som en viktig havn for handel mellom Russland og Skandinavia ble Tallinn sentral i ekspansjonsplanene til Den tyske orden og Danmark under De nordlige korstogene i begynnelsen av 1200-tallet, hvor kristendommen ble påtvunget lokalbefolkningen.

Etter å ha samlet en meget stor hær dro kong Valdemar II av Danmark mot Estland med  langskip i et korstog mot det danskene så på som de hedenske estlenderne. Flåten nådde Estlands nordlige provins Revele i begynnelsen av juni 1219. Med i flåten var, utover kongen, erkebiskop Anders Sunesen og biskop Theoderik av Estland. I hæren var også flere av kongens vasaller, tyskere under grev Albert og sorbere under Vitslav I av Rügen.

Korsfarerne slo seg ned ved Lyndanisse (dagens Tallinn) og begynte å oppføre en borg, *Castrum danorum*, «danskeborgen», som senere på estisk ble til Tallinn. Under byggingen av borgen kom flere estiske forhandlere på besøk for å trekke ut tiden, mens de selv samlet sin hær.

Kvelden 15. juni 1219 angrep esterne danskene og deres allierte fra fem kanter i det som i dag er kjent som slaget ved Lyndanisse. Biskop Theoderik ble drept av esterne, som trodde de hadde drept kongen. Alt tydet på et katastrofalt nederlag for korsfarerne. Imidlertid ble ikke sorberne oppdaget av den estiske angrepsstyrken. Vitslav gjennomførte et hurtig motangrep som stanset den estiske fremrykningen. Dette ga de øvrige korsfarerne tid til å samle seg og omgruppere, hvor de etterpå i fellesskap klarte å drive den estiske hær på flukt. Tallinn og store deler av dagens Estland ble etter dette underlagt Danmark.

Ifølge sagnet knelte erkebiskop Anders Sunesen i bønn på en bakketopp under slaget. Når han rakte armene mot himmelen, rykket danskene frem, når armene ble senket på grunn av tretthet, trakk de seg tilbake. Hjelpere kom til for å støtte den gamle erkebiskopens armer. Da kampen var på sitt mest intense sendte Gud hjelp. Tegnet var et rødt flagg med et hvitt kors som falt ned fra himmelen. Dette oppmuntret de danske soldatene ytterligere og de vant en stor seier. Kong Valdemar kunngjorde at det korsflagget som ga danskene seieren, heretter skulle være det danske flagget, i dag kjent som Dannebrog.

På 1200-tallet tillot den danske kongen at bystyret i Reval (som byen den gang het) å benytte hans personlige våpenskjold, tre blå løver med kroner på gyllen bakgrunn.

### Hansaforbundet og tysk dominans
I byen ble det stort sett snakket tysk, og tysk var det offisielle språket, men estisk kultur ble tatt vare på fortrinnsvis av bønder utenfor bymurene. Fra 1285 var byen medlem av Hansaforbundet, en handelsorganisasjon med utspring i den tyske byen Lübeck på 1200-tallet.

I 1343 var det et opprør mot kirken, og danskene solgte Tallinn sammen med sine andre fastlandsbesittelser i Nord-Estland til Den tyske orden. Dette innledet en langvarig tysk dominans.

Etter den Livlandskrigen mellom Russland, Polen og Sverige, kapitulerte Tallinn for Sverige i 1561. Byen forble svensk i nærmere 200 år. Den svenske perioden omtales av estlendere som «den gode, gamle svensketiden».

### Den store nordiske krig

De svenske troppene stasjonert i Tallinn kapitulerte under den store nordiske krig og overga byen til Russland under freden i Nystad 30. august 1721. Mens svenskene hadde søkt å begrense tyskernes innflytelse, gjenopprettet den russiske tsaren Peter I alle deres rettigheter.

### Estlands selvstendighet i 1918
24. februar 1918 ble uavhengighetserklæringen proklamert i Tallinn og byen hovedstad i den uavhengige staten Estland, og det gamle våpenskjoldet fra Valdemar IIs tid ble innført som statens nasjonalsymbol. I sovjettiden ble symbolet forbudt, men gjeninnført ved selvstendigheten i 1991. Uavhengighetserklæringen ble etterfulgt av en tysk okkupasjon og en frigjøringskrig mot Russland. 2. februar 1920 inngikk Estland en fredsavtale med Russland (Sovjetunionen) i Tartu, hvor Russland for alltid lovte å anerkjenne Estlands uavhengighet.

### Andre verdenskrig
Under andre verdenskrig ble Estland først okkupert av Sovjetunionen i 1940–41, deretter av Tyskland 1941–44 og igjen av Sovjetunionen i 1944. Estland ble etter krigens slutt annektert av Sovjetunionen, og Tallinn ble hovedstaden i Den estiske sosialistiske sovjetrepublikk.

### Estlands selvstendighet i 1991

Estland har siden 1869 arrangert nasjonale sangfestivaler. Her kombineres mange av de estiske sang- og musikktradisjonene med nasjonale sanger. Sangfestivalen har gjennom sin 130-årige historie fungert som estisk nasjonal opposisjon mot tsarherredømmet og sovjetstyret, feiret estisk selvstendighet (1920–1940 og 1991–) og vært en arena for estisk nasjonalisme og sangtradisjoner. 

Den estiske løsrivelsesprosessen fra Sovjetunionen kalles Den syngende revolusjonen, og den første protestperioden ble blant annet utløst av Tsjernobylulykken og sovjetiske planer om massiv utnytting av de estiske fosforittforekomstene. Glasnost gjorde det mulig å gjennomføre en fjernsynsserie som åpnet øynene på folk og skapte en bevissthet om hva sovjetisk styre hadde betydd i form av rovdrift og forurensing. Det oppstod ønske om å få kontroll over egne ressurser.

Den syngende revolusjonen startet i forbindelse med nattsangfestivalen i Tallinn sommeren 1988, hvor sovjetpatriotiske sanger i løpet av natten ble byttet ut med forbudte sanger med nasjonalt innhold. I september samme år ble en ny sangfestival arrangert, og ytringsfriheten strukket enda mer. I 1990 sang  korsangere for  tilhørere i parken Lauluväljak. Den syngende revolusjonen varte i fire år, til Estland oppnådde selvstendighet i 1991.

### Tallinn i dag
Foruten danske og tyske innslag, bærer Tallinn også preg av at den har vært underlagt Sverige og Russland. Tsaren bygget bl.a. Aleksandr Nevskij-katedralen til minne om en person som estlenderne ser på som en undertrykker. 

I dag utgjør Tallinn et dynamisk vekstsenter i Østersjøregionen, og byen har på mange måter lykkes etter omveltningene som fulgte Sovjetunionens fall.

## Politikk

Tallinn har en parlamentarisk styringsmodell, der et bystyre, på estisk *linnavalitsus*, står ansvarlig overfor byrådet, på estisk *linnavolikogu* (merk forskjellen i begrepsbruk fra norsk byparlamentarisme).

Byrådet velges av byens stemmeberettigede befolkning for fire år. Byrådet ledes av Tallinns ordfører.

Bystyret har den utøvende makten og består av Tallinns borgermester og et antall viseborgermestre.

## Administrative bydeler
Tallinn er inndelt i åtte administrative bydeler (estisk: *linnaosad*, entall: *linnaosa*). 

Mustamäe i vest i byen er et høyhusområde, hovedsakelig bygd i sovjettiden. Byens tekniske høyskole og en fremvoksende teknologipark ligger i bydelen.

Pirita helt i øst er et fritids- og villaområde. Her ligger byens gjestehavn, den største badestranden, den botaniske hagen og flere parker. Elven Pirita jõgi, som er den største i området, går gjennom bydelen.

## Befolkningsutvikling

Tallinn har 441&nbsp;357 innbyggere (august 2016).

Ifølge Eurostat, EUs statistikkbyrå, er Tallinn den hovedstaden i unionen som har den største andelen av ikke-EU-borgere bosatt. 27,8 % av innbyggerne kommer fra land utenfor EU.  Dette skyldes hovedsakelig immigrasjon fra andre sovjetrepublikker under den sovjetiske perioden (1944–1991). Mange av disse immigrantene og deres etterkommere kvalifiserer ikke til estisk statsborgerskap. 

Ifølge Estlands offisielle statistikkbyrå utgjør estlendere 53,7 % av Tallinns befolkning i 2006, mens etniske russere utgjør 36,5 %.

## Geografi

Tallinn ligger på sørsiden av Finskebukten i det nordlige sentrale Estland.

Tallinns største innsjø er Ülemistesjøen (9,6&nbsp;km²) ved flyplassen, som er byens største drikkevannskilde. Sør for sjøen ligger landbruksområdet og -landsbyen Assaku, som den stedlige maleren Olav Maran (født 1933) har beskrevet i impresjonistisk stil. I nyere tid har industri- og boligfelt også strukket seg sørover fra innsjøen og fortrenger landbruksmark. I jernalderen begynte menneskene å hogge ned skogen for å dyrke opp Assaku og skaffe ved til jern-ovner. Området har også helleristninger. I sovjet-perioden ble gamle landskapsformer ødelagt under jordbruksprogrammer hvor det ble anlagt kollektivbruk på disse slettene sør for Ülemistesjøen.

Harkusjøen er Tallinns nest største innsjø og er på 1,6&nbsp;km². Den ble beskrevet i landskapsmaleriene til Paul Burman (1888–1934). Innsjøen er nå omgitt av forstadsblokker, men fortsatt populær for bading og fritid.

Den eneste elven av betydning for Tallinn kommune, ulikt mange andre byer, ligger i en forstad til byen, Pirita.

Tallinns høyeste punkt er  og ligger i Nõmme, i den sørvestlige delen av byen. 

Kystlinjen er  og omfatter tre halvøyer: Kopli, Paljassaare og Kakumäe.

## Økonomi
I tillegg til å være hovedstad og landets største havn, har Tallinn hatt en positiv utvikling innenfor informasjonsteknologibransjen (IT). 13. desember 2005 karakteriserte den amerikanske avisen The New York Times Estland og Tallinn som «et slags Silicon Valley i Baltikum». Skype er en av de mest kjente IT-bedriftene som har tilknytning til byen: selskapets programvare ble utviklet i Tallinn. Mange av byens IT-bedrifter holder til i det tidligere sovjetiske Institutt for kybernetikk, et institutt som har fått mye av æren for Estlands fremgang innenfor IT.

Andre viktige næringsveier i Tallinn er tekstil- og matindustri, samt servicenæring og offentlig sektor.

Like øst for kommunen ligger Iru kraftverk, som leverer elektrisitet til hovedstadsregionen basert på forbrenning av skiferolje (oil shale).

## Demografi
Som følge av den sovjetiske okkupasjonen etter annen verdenskrig og en bevisst russisk koloniseringspolitikk, utgjør russere i dag en svært stor andel av byens befolkning.

## Religion

## Severdigheter

### Toompea
Toompea (Domberg) var tidligere stedet hvor Estlands sentralmyndigheter hadde sitt sete. Først holdt biskopene til her, deretter Den tyske orden, deretter det baltisk-tyske adelskapet. Den estiske regjeringen holder til her i dag, sammen med mange ambassader.

Hovedattraksjonene er:
* Muren med bastioner.
* Den russisk-ortodokse Aleksandr Nevskij-katedralen. Katedralen ble bygd i perioden 1894–1900, da bestrebelsene på russifisering var på sitt høyeste, og er oppkalt etter en russisk storfyrste som vant over svenskene i et slag ved elven Neva i 1240. Under kuppelens kors er den islamske halvmånen, et symbol på det ortodokse Russlands seier over det islamske Tyrkia i 1878.
* Den lutherske katedralen Toomkirik. Katedralen er Estlands lutherske hovedkirke og er byens eldste kirke, sannsynligvis påbegynt av danskene i 1219. Omtalt for første gang i 1233 i forbindelse med et klageskrift fra prestene til paven i Roma over de blodige sammenstøtene mellom den danske kongens menn og Den tyske orden.
* Toompea loss (Dombergets Slott). Slottet er bygd på restene av en festning anlagt av estiske stammer på begynnelsen av 900-tallet, og 20. august 1991 utropte Estland sin selvstendighet her. Nå sete for det estiske parlamentet.

### Gamlebyen

Tallinns gamleby var tidligere en hansaby og senter for regionens handel i middelalderen og opplevde en storhetstid. På tross av at gamlebyen opp gjennom tidene har blitt angrepet, plyndret, rasert og bombet, anses den som en av de best bevarte gamlebyene i Europa. Gamlebyen ble tatt opp på UNESCOs verdensarvliste i 1999. Myndighetene har satt i gang et omfattende restaureringsarbeid etter flere år med manglende vedlikehold. 

;Hovedattraksjoner:
* Rådhusplassen (estisk: *Raekoja plats*) med verdens eldste fremdeles fungerende apotek fra 1422. 
* Rådhuset (estisk: *Raekoda*). Tallinns rådhus er det eneste uberørte rådhuset i gotisk stil i hele Nord-Europa. Bygd i 1404 og feiret i 2004 600 år.
* Bymuren med tårnene (spesielt «Tykke Margaret» med Estlands maritime museum og «Kiek in de Kök»).
* Olavskirken (estisk: *Oleviste kirik*). Kirken er oppkalt etter kong Olav den hellige. Fra 1549 til 1625 var den verdens høyeste bygning med sin høyde på 159 meter (i dag 124 meter). Den går tilbake til førreformatorisk tid, da Estland var katolsk. Nå er den kirke for metodistene, men også byens baptister får benytte den til gudstjenester. I 2005 var det katolsk bispevigsel der – den lokale katolske kirke var altfor liten til det store oppbudet en bispevigsel innebærer.

### Kadriorg
Bydelen har en stor trehusbebyggelse fra 1800-tallet, hvor et større restaureringsarbeid er satt i gang etter mange års forfall. 

Det tidligere sommerpalasset som Peter den store fikk oppført til sin andre kone dronning Katarina I, ligger i Kadriorg, bygd like etter den store nordiske krig av Niccolo Michetti. Palasset brukes i dag av Estlands kunstmuseum og som presidentbolig. Kadriorg ligger  øst for bysentrum.

### Pirita
Pirita (tysk: *Marienthal*) ligger to kilometer nordøst for Kadriorg. Her ble det i 1407 opprettet et birgittakloster – på estisk kalt Pirita klooster. Det var i virksomhet til 1577.

### Museer i Tallinn
* Estlands friluftsmuseum ligger 8 km vest for sentrum.
* Kumu kunstmuseum er et stort moderne kunstmuseum der Estlands kunsthistorie vises. 

Hovedattraksjoner:
* Marinaen som ble bygd i forbindelse med Sommer-OL 1980 for regattaøvelsene.
* Den botaniske hagen.
* Tallinns fjernsynstårn (estisk: Tallinna teletorn) ble bygd i forbindelse med Sommer-OL 1980 og er  høyt. Grunnsteinen ble lagt ned 30. september 1975, og tårnet ble innviet 11. juli 1980. I tårnets 21. etasje er et utkikksrom som er åpent for turister,  over bakkenivå. På klare dager kan man se helt til Finland.

## Transport

### Transport innad i byen
Tallinn by har et omfattende nettverk av offentlig transport, fordelt på buss, trikk og trolleybuss. Billettprisene anses som rimelige  og det er én pris uansett avstand. Billetter kan kjøpes på forhånd eller hos sjåfør; det sistnevnte er dyrere. Reiser innad i byen er gratis for innbyggere av Tallinn. Gratis offentlig transport ble innført etter finanskrisen i 2008 da byens fattigste innbyggere ikke hadde råd til å løse billett. Byen var også preget av sterk økning i antall privatbiler. Ordningen ble lansert av bystyret og til slutt avgjort ved folkeavstemning. Biltrafikken i sentrum falt med 10 % og antall passasjerer på offentlig transport økte tilsvarende.

### Fly
Lennart Meri Tallinn lufthavn ligger  sørøst for Raekoja plats (Rådhusplassen). I 2007 startet en utvidelse av flyplassen; arbeidet ble ferdig i 2008. Flyplassen ble utvidet av midler for det meste gitt av EU og fremstår nå som en moderne flyplass. Transport inn til sentrum betjenes av en bussrute eller drosje.

### Helikopter

Inntil august 2005 var det en helikopterrute med avgang hver time til Helsingfors. Ruten ble drevet av Copterline, som reklamerte med at ruten var den raskeste hovedstad-til-hovedstad-ruten i verden. Helikopteret tok av fra Linnahall på utsiden av gamlebyen og ikke fra flyplassen. Den 10. august 2005 styrtet helikopteret etter å ha tatt av fra Tallinn, og alle 14 om bord ble drept.

### Tog og vei

Tallinn var terminus på Den baltiske jernbane til St. Petersburg, men den fikk snart en rekke forgreninger. 

Togselskapet Elron, som ble stiftet i 1998, opererer tre jernbanestrekninger ut fra Tallinn:
* Tallinn – Viljandi – Pärnu 
* Tallinn – Tartu 
* Tallinn – Tartu – Valga 
* Tallinn – Tartu – Koidula  
* Tallinn – Narva

Tallinn har pendlertogruter fra sentralstasjonen (*Balti jaam*), som stopper blant annet i følgende byer:
* Aegviidu
* Pääsküla
* Keila
* Riisipere
* Paldiski
* Klooga)

Togene er elektriske og opereres av togselskapet Elron. Togsettene er en blanding av moderniserte eldre EMU-tog fra sovjettiden og nybygde togsett. Den første elektriske togstrekningen i Tallinn ble åpnet i 1924 og var på  til Pääsküla.

Rutebusser er også tilgjengelig til disse byene, samt andre destinasjoner som blant annet St. Petersburg i Russland og Riga i Latvia. Selskapet EVR Ekspress opererer nattogsruten til Moskva.

Motorveien Via Baltica (del av  fra Helsingfors til Praha) forbinder Tallinn med landene sørover (Latvia, Litauen, Polen).

### Ferge

Flere fergeselskaper har ruter til og fra Tallinn:
* Eckerö Line
* Viking Line
* Silja Line, kjøpt av Tallink i mai 2006.
* Tallink
* Linda Line Express

Fergedestinasjoner:
* Helsingfors (Finland)
* Stockholm (Sverige)
* Åland (Finland)
* St. Petersburg (Russland)
* Rostock (Tyskland)

Den mest brukte strekningen for passasjerferger er ruten til Helsingfors, som ligger omtrent  nord for Tallinn. Turen tar  og  med hydrofoil, og  med vanlig konvensjonell ferge.

## Klima

Vått og moderate temperaturer om vinteren. Nordisk klima om sommeren, med gjennomsnittlig dagtemperatur på  Stort sett som Sørøst-Norge, men noe mer omskiftende. Moderate nedbørsmengder gjennom hele året, men stigende om våren og sommeren.

## Utdanning
Flere høyere utdanningssteder holder til i Tallinn, deriblant:

* Tallinns teknologiske høyskole
* Universitetet i Tallinn 
* Det estiske musikkakademiet
* Det estiske kunstakademiet
* Det estiske luthersk evangeliske teologiinstitutt
* Estlands handelshøyskole

Det største utdanningsstedet for høyere utdanning i Tallinn er Tallinns teknologiske høyskole (estisk: Tallinna Tehnikaülikool – TTÜ) med 11&nbsp;000 studenter. Etablert i 1918.

Universitetet i Tallinn (estisk: Tallinna Ülikool) med røtter tilbake til 1919, er et av de største utdanningsstedene for høyere utdanning i Estland med sine 6&nbsp;640 studenter.

## Vennskapsbyer
*  Annapolis, Maryland, USA
*  Gent, Belgia
*  Hangzhou, Kina
*  Kiel, Schleswig-Holstein, Tyskland
*  Kotka, Finland
*  Malmö, Sverige
*  Moskva, Russland
*  Liverpool, Storbritannia
*  Los Gatos, California, USA
*  Odessa, Ukraina
*  Riga, Latvia
*  Schwerin, Mecklenburg-Vorpommern, Tyskland
*  Venezia, Italia

## Tidslinje
* 1154 – Tallinn angitt på et verdenskart av den arabiske kartografen al-Idrisi.
* 1219 – Den danske kongen Valdemar II tok kontroll over byen. 
* 1346 – Danmark solgte Tallinn sammen med sine andre fastlandsbesittelser i Nord-Estland til Den tyske orden.
* 1561 – Etter Livlandskrigen mellom Russland, Polen og Sverige, kapitulerer Tallinn for Sverige
* 1721 – De svenske troppene stasjonert i Tallinn kapitulerte under Store nordiske krig og overga byen til Russland
* 1918 – Byens navn ble endret fra Reval til Tallinna
* 1918 – 24. februar ble uavhengighetserklæringen proklamert i Tallinn og byen hovedstad i den uavhengige staten Estland
* 1918 – Tallinns teknologiske høyskole blir opprettet
* 1919 – Universitetet i Tallinn blir opprettet
* 1920-årene – Byens navn ble endret fra Tallinna til Tallinn
* 1924 – Den første elektriske togstrekningen i Tallinn ble åpnet og var på 11,2 km til Pääsküla.
* 1975 – 30. september blir grunnsteinen til Tallinns fjernsynstårn lagt ned
* 1980 – 11. juli blir Tallinns fjernsynstårn innviet
* 1980 – Tallinn er vertsby for regattaøvelsene under Sommer-OL 1980
* 1991 – 20. august utroper Estland seg som selvstendig stat i slottet på Domfjellet (Toompea loss)
* 1997 – Tallinns gamleby, *Vanalinn*, ble oppført på UNESCOs verdensarvliste.

## Litteratur
### Bøker
*  Sulev Maèvali: *Historical and architectural monuments in Tallinn*. ASIN B0007AUR60 
*  Elena Tannu: *The living past of Tallinn*. ISBN 5-7979-0031-9
*  Dmitri Bruns: *Tallinn: Architectural landmarks, places of interest*. ASIN B0006E6P9K 
*  Karl Helemäe: *Tallinn, Olympic Regatta city*. ASIN B0006E5Y24

### Reiseguider
* Peter Kyhn, Aschehoug: *Turen går til Estland, Latvia og Lituauen*. ISBN 82-03-22941-7
*  Clare Thomson, Footprint Publishing: *Tallinn*. ISBN 1-904777-77-5
*  Neil Taylor, Bradt City Guide: *Tallinn*. ISBN 1-84162-096-3

## Referanser


## Eksterne lenker
* 
*  
### Offisielle sider
*   Estlands turistmyndigheter
*   Tallinns turistmyndigheter
*  Tallinns lufthavns hjemmesider
*  Tallinn havn

### Turistsider
*  Hoteller i Tallinn
*  Bildegalleri
*  Bildegalleri oldtallinn.com
*  Værmelding for Tallinn

### Artikler om Tallinn
* Ta en weekend i Tallinn (VG)
* Fra kuleramme til kule kafeer i postkommunistiske Tallinn (VG)
* Tallinn – en middelalder-perle (Adresseavisen)